###### ΑΝΩΤΑΤΗ ΣΧΟΛΗ ΚΑΛΩΝ ΤΕΧΝΩΝ

### ΤΜΗΜΑ ΘΕΩΡΙΑΣ ΚΑΙ ΙΣΤΟΡΙΑΣ ΤΗΣ ΤΕΧΝΗΣ

### Επιμέλεια Εκθέσεων

**2018-2019**

**(Εαρινό εξάμηνο)**

##  Διδάσκουσα: Ντέλια Τζωρτζάκη

# Συνάντηση 1η: 20.2.2019

##### Επιμέλεια, αυτή η νέα μόδα

**Διάρθρωση μαθήματος:**

1. Ενημέρωση για τον τρόπο διεξαγωγής των μαθημάτων: διαλέξεις, επισκέψεις, εκθεσιακός φάκελος, εργασίες για το μάθημα.
2. Διάλεξη: Με εναρκτήριο σχόλιο πρόσφατα επιμελητικά εγχειρήματα (*Ντοκουμέντα 14* / 2017 και *Θεωρήματα* 2018) και σύγχρονες τάσεις σκιαγραφούμε την έννοια της επιμέλειας ιστορικά. *Cura, curare, care, curator*, ήδη από τα ρωμαϊκά χρόνια εμφανίζεται ο όρος και εδραιώνεται στη μεσαιωνική χριστιανική παράδοση. Κατά το 16ο αιώνα η «φροντίδα» των αντικειμένων αναπτύσσεται σημαντικά στις πρώτες συλλογές αντικειμένων της Αναγέννησης και του μπαρόκ αργότερα (cabinets de curiosites). Παρατηρούμε, στη συνέχεια, πώς οι συλλογές, από το 17ο αιώνα κι έπειτα, στρέφονται μακριά από τη νεοπλατωνική κοσμολογία του μεσαίωνα και της πρώιμης αναγέννησης και γίνονται αντικείμενο παρατήρησης και μελέτης με βάση τα μορφολογικά τους χαρακτηριστικά, πράγμα το οποίο οδηγεί στη δημιουργία συστηματικών συλλογών στα πρώτα δημόσια μουσεία. Εκεί, οι επιμελητές εξειδικεύονται και μελετούν συγκεκριμένο υλικό, το οποίο και «φροντίζουν». Γίνονται κατά κύριο λόγο υπάλληλοι του κράτους και υπηρετούν τους φορείς που διαχειρίζονται τις πρώην πριγκιπικές και βασιλικές συλλογές. Θα περάσουν όμως αρκετοί αιώνες μέχρι ο επιμελητής, ως στέλεχος μουσείου, αλλά κυρίως ως ελεύθερος επαγγελματίας (θεωρητικός ή και καλλιτέχνης), να αποκτήσει την αίγλη και τη δύναμη που γνωρίζει στις μέρες μας.

**Βιβλιογραφία (e-class):**

**Balzer, D**. 2015. *Curationism. How curating took over the art world and everything else*, PlutoPress, 1-30.

**Καραμπά, Ε**. (επιμ.) 2005. «Εισαγωγή» στο: Καραμπά, Ε., *«Curating». Απόψεις για την επιμελητική δράση. 9+1 α-πραγματοποίητα πρότζεκτ*, future / GAP files #1, 22-29.

**Άλλες βιβλιογραφικές αναφορές**

**Pearce, S.** 1992. *Museums, Objects and Collections,* Leicester University Press

**Hooper-Greenhill, E.** 1992. *Museums and the Shaping of Knowledge*, Routledge [στα ελληνικά: *Το Μουσείο και οι Πρόδρομοί του*, Εκδόσεις ΠΙΟΠ, 2006]

**Φουκώ, Μισέλ**, 1986. *Οι Λέξεις και τα Πράγματα. Μια αρχαιολογία των επιστημών του ανθρώπου*, Εκδόσεις Γνώση

*Επιμελητής ή κιουρέιτορ;*

*Σε άλλες γλώσσες η λέξη curator περιγράφει την ιδιότητα των επιμελητών που ασχολούνται με το χώρο των εικαστικών, ακόμα και αν προέρχονται από διαφορετικούς χώρους. Στα ελληνικά χρησιμοποιούμε το γενικό όρο επιμελητής, που δεν περιγράφει τον ιδιαίτερο ρόλο των επιμελητών τέχνης [...] Η επιμέλεια σήμερα αναφέρεται σε ένα ευρύτερο φάσμα πρακτικών, που δεν περιορίζεται στην πρακτική και τον φυσικό χώρο του μουσείου, εκτείνεται πέρα από το χώρο των γκαλερί και καλύπτει έναν ενδιάμεσο τόπο ανάμεσα σε πολλούς και διαφορετικούς τόπους.*

Καραμπά**:** 2005, 22